Številka: 0130-7/2024/14

Datum: 13. 5. 2024

**POROČILO O DELU URADNIŠKEGA SVETA ZA LETO 2023**

1. **Tematski del**

Skladno z določbami Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb, v nadaljnjem besedilu: ZJU) ima Uradniški svet med drugim dve pomembni pristojnosti, in sicer skrb za izvajanje postopkov izbire uradnikov na položajih[[1]](#footnote-1) v skladu s Standardi strokovne usposobljenosti z merili za izbiro in metodami preverjanja usposobljenosti uradnikov na položajih v državni upravi (v nadaljnjem besedilu: Standardi strokovne usposobljenosti) in Poslovnikom o delu posebnih natečajnih komisij ter podajanje mnenja vladi in državnemu zboru o predpisih, ki urejajo uradniški sistem in položaj uradnikov.

Člani Uradniškega sveta so se v mesecu maju sestali s takratno ministrico za javno upravo Sanjo Ajanović Hovnik, z namenom predstavitve težav, ki jih člani Uradniškega sveta zaznavajo pri vodenju izbirnih postopkov za najvišje uradniške položaje. Pri tem so opozorili predvsem na upadanje števila prijavljenih kandidatov na posebne javne natečaje in razloge za to, pri čemer so izpostavili zlasti možnost razreševanja uradnikov na položaju brez obrazložitve, prenizke uvrstitve položajnih delovnih mest na plačni lestvic, kot tudi neustrezno ureditev instituta vršilca dolžnosti, ki pri potencialnih kandidatih vzbuja vtis, da so razpisana delovna mesta že vnaprej zasedena.

Tako kot prejšnja leta so člani Uradniškega sveta tudi v letu 2023 sproti dopolnjevali seznam strokovnjakov ter seznam uradnikov in predstavnikov sindikata za člane posebnih natečajnih komisij, še zlasti zaradi reorganizacije vlade v aprilu 2023. Na sejah Uradniškega sveta so člani izmenjavali izkušnje z vodenjem posebnih natečajnih komisij z namenom čim večjega poenotenja prakse pri izvajanju izbirnih postopkov. Vzpostavili so tudi jasnejšo dvostransko komunikacijo med posebno natečajno komisijo in zunanjim izvajalcem testiranja vodstvenega potenciala zaradi priprave čim bolj kakovostnega poročila o izraženosti vodstvenega potenciala kandidatov. Dogovorili so se, da predsednik posebne natečajne komisije pred samo izvedbo izvajalcu posreduje vse relevantne informacije o organizacijski in socialni klimi organa oziroma notranje organizacijske enote, za katero kandidat kandidira ter izpostavi zaznave in dvome posebne natečajne komisije glede izraženosti kompetenc kandidata, na katere naj bo zunanji izvajalec pri testiranju še posebej pozoren. Prav tako so se dogovorili, da zunanji izvajalec v svoje poročilo o izraženosti vodstvenega potenciala vključi šeststopenjsko lestvico, iz katere bo mogoče bolj natančno izluščiti, katere so prednosti in pomanjkljivosti kandidata, kje so potencialne nevarnosti in v kolikšni meri prednosti kandidata prevladujejo nad njegovimi pomanjkljivostmi oziroma obratno.

Člani Uradniškega sveta so na sejah razpravljali tudi o obveznosti imenovanja uradnikov za člane posebnih natečajnih komisij, saj so zaznali, da uradniki iz organa, ki je objavil javni natečaj, pogosto niso pripravljeni sprejeti odločitve o neprimernosti kandidatov, zlasti kadar gre za že imenovane vršilce dolžnosti.

Kot rezultat predstavljenih izkušenj članov Uradniškega sveta pri vodenju posebnih natečajnih komisij so bile sprejete tudi nekatere postopkovne usmeritve posebnim natečajnim komisijam. Uradniški svet je tako sprejel sklep, da se v postopku posebnega javnega natečaja upoštevajo rezultati preteklega testiranja vodstvenega potenciala, ki so bili skladno z določbo 12.a člena Poslovnika o delu posebnih natečajnih komisij veljavni na dan izteka roka za prijavo na posamezni posebni javni natečaj. Dogovorili pa so se tudi, da v veljavi ostane dosedanja praksa, kjer se v primeru ponovitve postopka posebnega javnega natečaja praviloma imenuje posebna natečajna komisija v isti sestavi, upoštevajoč okoliščine konkretnega primera.

Med zgoraj navedenimi aktivnostmi pa je Uradniški svet v letu 2023 doživel tudi spremembo v njegovi sestavi, sprejel spremembi Standardov strokovne usposobljenosti in Poslovnika o delu posebnih natečajnih komisij, oblikoval obvestilo za javnost v zvezi s Poročilom o delu za leto 2022 in sodeloval na Dnevih slovenske uprave ter Ministrstvu za javno upravo podal mnenje o predlogu novega Zakona o javnih uslužbencih (ZJU-1), kar bo podrobneje obrazloženo v nadaljevanju.

* 1. ***Sprememba v sestavi Uradniškega sveta***

Vlada Republike Slovenije je v mesecu aprilu 2023 na podlagi četrtega odstavka 176. člena ZJU razrešila dotedanjega vladnega predstavnika v Uradniškem svetu Gregorja Novaka ter hkrati na podlagi 4. točke prvega odstavka 175. člena ZJU imenovala novo vladno predstavnico v Uradniškem svetu Ksenijo Vencelj.

* 1. ***Sprememba Standardov strokovne usposobljenosti in Poslovnika o delu posebnih natečajnih komisij***

V letu 2023 je Uradniški svet sprejel spremembo Standardov strokovne usposobljenosti, pri čemer je šlo zgolj za formalno spremembo, in sicer glede faze presoje tretjega elementa Standardov strokovne usposobljenosti, tj. izraženosti temeljnih kompetenc. S spremembo Standardov strokovne usposobljenosti, ki se uporabljajo za vse posebne javne natečaje, objavljene po 1. 9. 2023, se po opravljenem razgovoru s kandidatom oceni le njegova vizija razvoja organizacijske enote ali organa in strokovna znanja, medtem ko se temeljne kompetence in izraženost vodstvenega potenciala presojajo šele na drugi seji, po pridobitvi poročila o testiranju vodstvenega potenciala. Uradniški svet je namreč prepričan, da so temeljne in vodstvene kompetence neločljivo povezane in da se močno prepletajo, zato je smiselno, da se presojajo skupaj v zadnji fazi izbirnega postopka.

Na podlagi strokovnih pojasnil izvajalca testiranja vodstvenega potenciala o nesmotrnosti prepogostega testiranja istih kandidatov, so člani Uradniškega sveta spremenili določbo 12.a člena Poslovnika o delu posebnih natečajnih komisij, ki določa obdobje veljavnosti rezultatov psihološkega testiranja, pri čemer so obdobje veljavnosti iz enega leta podaljšali na dve leti. Sledili so strokovnemu pojasnilu, da se osebnostne lastnosti posameznika v zelo kratkem času ne morejo bistveno spremeniti, hkrati pa lahko po drugi strani prepogosto opravljanje psiholoških testov kandidatom omogoči določeno prednost, kar lahko vpliva na interpretacijo rezultatov.

* 1. ***Obvestilo za javnost v zvezi s poročilom o delu Uradniškega sveta ter sodelovanje na Dnevih slovenske uprave***

Uradniški svet se je v letu 2023, poleg javne objave Poročila o delu Uradniškega sveta na svoji spletni strani, odločil tudi za oblikovanje obvestila za javnost, katerega namen je bil seznanitev javnosti s Poročilom o delu Uradniškega sveta za leto 2022 skupaj s ključnimi zaključki, ki iz njega izhajajo.

Predsednik Uradniškega sveta ter bivši predsednik in sedanji član Rastko Rafael Kozlevčar sta sodelovala tudi na Dnevnih slovenske uprave v mesecu septembru, in sicer na okrogli mizi, kjer sta, skupaj z večino bivših predsednikov Uradniškega sveta, prvič po 20. letih od ustanovitve Uradniškega sveta, razpravljala o njegovi vlogi takrat in danes ter o tem, ali ima politika pogum, da Uradniški svet ukine in kakšne so alternative le-temu. Ob tem je razprava tekla tudi o smotrnosti uvedbe izbirnega postopka za najvišje uradniške položaje tudi na nižje nivoje, tj. izbirne postopke vodij sektorjev, služb, oddelkov ipd.

* 1. ***Mnenje na predlog novega Zakona o javnih uslužbencih (ZJU-1)***

V letu 2023 je Ministrstvo za javno upravo pripravilo osnutek predloga novega ZJU-1. Ker navedeni zakon ureja uradniški sistem in položaj uradnikov, je Uradniški svet povabil predstavnike Ministrstva za javno upravo na sejo Uradniškega sveta, na kateri so predstavili ključne sistemske rešitve in cilje, ki jih novela ZJU-1 zasleduje. Po zaključku predstavitve je Uradniški svet oblikoval pisni odziv in ga posredoval Ministrstvu za javno upravo v okviru medresorskega usklajevanja.

V svojem odzivu so izpostavili zlasti nasprotovanje ukinitvi uradniških nazivov in možnosti premeščanja javnih uslužbencev s strokovno tehničnih delovnih mest na uradniška delovna mesta ter opozorili na ustavno spornost določbe glede prenehanja delovnega razmerja javnih uslužbencev, ki izpolnijo pogoje za starostno upokojitev. Ponovno pa so izrazili tudi nasprotovanje ohranitvi možnosti razrešitve uradnika na položaju brez krivdnega razloga, saj le-to vpliva na upad števila kandidatov in posledično na stabilnost državne uprave.

Uradniški svet je podprl črtanje določbe o pristojnosti funkcionarja, da lahko v primeru ponovitve postopka posebnega javnega natečaja, sam imenuje natečajno komisijo, ki izvede postopek posebnega javnega natečaja brez vključenosti Uradniškega sveta, podprl pa je tudi ponovno uvedbo državnega izpita iz javne uprave.

* 1. ***Selekcijski postopki uradnikov na položajih***

Kot je bilo uvodoma že navedeno, je na podlagi določb ZJU ena poglavitnih pristojnosti Uradniškega sveta, skrb za izvajanje postopkov izbire uradnikov na položajih z določanjem Standardov strokovne usposobljenosti ter Poslovnika o delu posebnih natečajnih komisij. Člani Uradniškega sveta so si na svojih sejah redno izmenjevali svoje izkušnje z vodenjem posebnih natečajnih komisij, kjer so poleg že zaznanega trenda zmanjševanja števila prijav na posebne javne natečaje, glede na pretekla leta, zaznali tudi veliko število prijav kandidatov, ki v nadaljnjem postopku ne sodelujejo, saj ne podajo popolne prijave, na pozive za dopolnitev vloge pa se ne odzivajo. Tako je v letu 2023 na 75 objavljenih posebnih javnih natečajev prispelo 185 prijav kandidatov, kar v povprečju predstavlja 2,5 kandidata na posamezen posebni javni natečaj.

Navedeno število sicer navidezno kaže na trend zviševanja števila prijav glede na predhodna leta[[2]](#footnote-2), vendar pa je na podlagi podrobnejše analize teh podatkov mogoče ugotoviti, da temu ni tako, saj je delež kandidatov, ki nato v postopku posebnega javnega natečaja tudi dejansko sodeluje, še vedno izjemno nizek, kar bo podrobneje pojasnjeno v nadaljevanju.

**Grafikon 1: Povprečno število prijav na objavljen posebni javni natečaj po letih**

Vir: Poročila Uradniškega sveta 2015-2022 in podatki Ministrstva za javno upravo

Iz razpoložljivih podatkov Ministrstva za javno upravo nadalje izhaja, da od 185 prijavljenih kandidatov kar 46 kandidatov v postopku posebnega javnega natečaja ni sodelovalo, saj po podaji nepopolne vloge, le-te, kljub pozivu, niso dopolnili, ob tem pa je 6 kandidatov svojo vlogo umaknilo. Slednje pomeni, da so posebne natečajne komisije le v 133 primerih presojale strokovno usposobljenost kandidata, kar predstavlja 72 % vseh prejetih prijav.

Če torej pri izračunu povprečnega števila prijav na posebni javni natečaj upoštevamo zgolj prijave tistih kandidatov, ki v postopku posebnega javnega natečaja dejansko tudi sodelujejo, ugotovimo, da je delež kandidatov za najvišje uradniške položaje še vedno izjemno nizek in za leto 2023 znaša **le še 1,8 kandidata na posamezen posebni javni natečaj**, kar je primerljivo s trendom zadnjih let.

Kot je bilo že navedeno, je Uradniški svet zaznal tudi trend porasta prijav kandidatov, ki v postopku posebnega javnega natečaja dejansko ne sodelujejo, saj bodisi ne podajo popolne prijave, na pozive za dopolnitev vloge pa se ne odzovejo, bodisi v nadaljevanju postopka posebnega javnega natečaja odstopijo od prijave. V obeh omenjenih primerih pa se upoštevajoč tretji odstavek 9. člena in petega odstavka 12. člena Poslovnika o delu posebnih natečajnih komisij šteje, da kandidat odstopa od prijave. Trend takšnih odstopov je v letu 2023 izrazito višji glede na podatke iz preteklih let, kar je razvidno iz Grafikona 2.

**Grafikon 2: Število kandidatov, ki v postopku posebnega javnega natečaja zaradi odstopa (ali neodziva na poziv za dopolnitev prijave) ne sodeluje**

Vir: Podatki Ministrstva za javno upravo

Če torej pri številu prijavljenih kandidatov na posamičen posebni javni natečaj ne upoštevamo kandidatov, ki v nadaljevanju v posebnem javnem natečaju ne sodelujejo, ugotovimo, da je delež kandidatov za najvišje uradniške položaje še nižji, pri čemer ni zaznati trenda porasta prijav za leto 2023 glede na predhodna leta, čeprav bi lahko na podlagi podatkov prikazanih v Grafikonu 1 sklepali drugače.

**Grafikon 3: Povprečno število kandidatov, ki sodelujejo v postopku posebnega javnega natečaja po letih (brez odstopov)**

Vir: Podatki Ministrstva za javno upravo

V nadaljevanju je predstavljena tudi statistika števila prijav na objavljene posebne javne natečaje. Iz podatkov, ki jih za namen priprave statistike zbira Ministrstvo za javno upravo, izhaja, da na en objavljen posebni javni natečaj ni prispela nobena prijava, kar predstavlja 1,3 % vseh objavljenih posebnih javnih natečajev. Dalje iz podatkov izhaja, da je v 22 primerih na posebni javni natečaj prispela zgolj ena prijava, kar predstavlja 29,3 % vseh objavljenih posebnih javnih natečajev. V 25 primerih sta na objavljen posebni javni natečaj prispeli dve prijavi, kar predstavlja 33,3 % vseh objavljenih natečajev, tri ali več prijav pa je prispelo na 36 % objavljenih posebnih javnih natečajev, pri čemer je v večini primerov šlo za prijave na posebne javne natečaje za izbiro načelnikov upravnih enot, na katere tudi sicer praviloma prispe več prijav.

**Grafikon 4: Število prijavljenih kandidatov na objavljene posebne javne natečaje v letu 2023**

Vir: Podatki Ministrstva za javno upravo

Drugačni pa so podatki, če ne upoštevamo kandidatov, ki v posebnem javnem natečaju zaradi odstopa ne sodelujejo. Na podlagi podatkov predstavljenih v Grafikonu 5 lahko ugotovimo, da na pet objavljenih posebnih javnih natečajev ni prispela nobena prijava, kar predstavlja 6,7 % vseh objavljenih posebnih javnih natečajev, medtem ko je kar v 37 primerih na posebni javni natečaj prispela zgolj ena prijava, kar predstavlja 49,3 % vseh objavljenih posebnih javnih natečajev. V 18 primerih sta na objavljen posebni javni natečaj prispeli dve prijavi, kar predstavlja 24 % vseh objavljenih posebnih javnih natečajev, medtem ko so tri prijave ali več prispele le na 20 % objavljenih posebnih javnih natečajev.

Iz navedenega tako izhaja, da v skoraj 50 % na posamezen javni natečaj prispe zgolj ena prijava, kar pa v nadaljevanju funkcionarjem ne omogoča kakovostne izbire pri imenovanju kandidatov na najvišje uradniške položaje v državni upravi.

**Grafikon 5: Število prijavljenih kandidatov, ki so v letu 2023 sodelovali v postopku posebnega javnega natečaja**

Vir: Podatki Ministrstva za javno upravo

Iz predstavljenih podatkov je tako še vedno mogoče zaznati trend nizkega števila prijav na najvišja uradniške položaje, na kar Uradniški svet opozarja že več let. V poročilu za leto 2022 je podrobneje predstavil tudi razloge za to. V predlogu ZJU-1 je sicer zaznal nekaj ukrepov za boljšo sistemsko ureditev statusa najvišjih uradnikov na položajih, npr. z zvišanjem odpravnin ob razrešitvi uradnika na položaju, vendar pa ugotavlja, da zakon še vedno ohranja možnost razrešitve uradnika na položaju brez razloga (sicer v nekoliko krajšem časovnem obdobju), kar nedvomno vpliva na motivacijo potencialnih kandidatov za prijavo.

Dodaten razlog, ki pomembno vpliva na motivacijo kandidatov za prijavo pa po mnenju Uradniškega sveta predstavlja tudi institut imenovanja vršilcev dolžnosti, saj pri drugih potencialnih kandidatih vzbudi vtis, kot da je položajno uradniško delovno mesto že vnaprej zasedeno, kar po mnenju Uradniškega sveta potrjujejo tudi v nadaljevanju predstavljeni podatki. V letu 2023 se je na 75 objavljenih posebnih javnih natečajev prijavilo kar 63 imenovanih vršilcev dolžnosti, pri čemer je bil v 19 primerih vršilec dolžnosti tudi edini kandidat za razpisani položaj, kar predstavlja 30 % vseh objavljenih posebnih javnih natečajev, na katere se je prijavil vršilec dolžnosti, medtem ko se le v 7 primerih imenovani vršilec dolžnosti na posebni javni natečaj ni prijavil. Če tudi v teh primerih ne upoštevamo kandidatov, ki v postopku odstopijo, pa lahko ugotovimo, da je bil imenovani vršilec dolžnosti edini prijavljen kandidat v kar 35 primerih, kar predstavlja 55,6 % vseh objavljenih posebnih javnih natečajev, na katere se je prijavil vršilec dolžnosti, kar nedvomno odvrača kandidate od morebitne prijave.

Zanimiv pa je tudi podatek, da so posebne natečajne komisije v izbirnem postopku za 7 vršilcev dolžnosti ugotovile, da niso primerni za položaj, za katerega kandidirajo, kar predstavlja 11 % vseh prijavljenih vršilcev dolžnosti.

Uradniški svet je v preteklosti opozarjal tudi na kršitve določila devetega odstavka 83. člena ZJU, saj predlagatelji oziroma funkcionarji ob imenovanju vršilcev dolžnosti ne sprožijo postopka posebnega javnega natečaja. Še več, v praksi so bili zaznani tudi primeri, da je bilo vršilcu dolžnosti večkrat podaljšano imenovanje na položaj, ne da bi bil posebni javni natečaj sprožen, tj. objavljen. Prav zaradi navedenih neustreznih praks Uradniški svet podpira rešitve predloga ZJU-1, ki se nanašajo na sprožitev posebnega javnega natečaja in imenovanja vršilcev dolžnosti. V skladu z rešitvijo ZJU-1 bo moral funkcionar ob razrešitvi uradnika na položaju takoj naslednji dan objaviti prosto položajno delovno mesto, kar bo v nadaljevanju Uradniškemu svetu oziroma njegovim posebnim natečajnim komisijam omogočilo izvedbo samega javnega natečaja in uresničitev določbe 122. člena Ustave Republike Slovenije[[3]](#footnote-3). Prav tako bodo na najvišje položaje v državni upravi lahko hitreje imenovani strokovno usposobljeni kandidati, posledično bo tudi imenovanje vršilcev dolžnosti postalo začasne narave. K temu pa bo po mnenju Uradniškega sveta dodatno prispevalo tudi dejstvo, da predlog ZJU-1 omejuje krog potencialnih kandidatov, ki so lahko imenovani za vršilca dolžnosti.

1. **Vloga strokovne službe Ministrstva za javno upravo pri delu Uradniškega sveta in posebnih natečajnih komisij**

Strokovna služba Ministrstva za javno upravo (v nadaljnjem besedilu: strokovna služba) v skladu z določbo petega odstavka 178. člena ZJU opravlja strokovna in administrativna opravila za Uradniški svet. Med navedenimi opravili gre predvsem za skrb za pripravo predlogov dnevnega reda, dopolnitev seznama članov posebnih natečajnih komisij, gradiv za obravnavo, vabil, zapisnikov, zahtevkov za izplačilo sejnin in realizacijo sklepov.

Ob navedenem je strokovna služba skrbela tudi za strokovno in administrativno podporo posebnim natečajnim komisijam, in sicer z zbiranjem prijav kandidatov, pozivanjem kandidatov k dopolnitvi nepopolnih vlog, datumskim usklajevanjem sej posebnih natečajnih komisij in vabljenjem kandidatov, s posredovanjem podatkov o kandidatih zunanjemu strokovnjaku za testiranje vodstvenega potenciala, s pripravo osnutkov sklepov o strokovni (ne)primernosti prijavljenih kandidatov, sklepov o neizpolnjevanju natečajnih pogojev, s posredovanjem seznamov primernih kandidatov z vsemi potrebnimi prilogami ter s pripravo zahtevkov za izplačilo sejnin in potnih stroškov članom posebnih natečajnih komisij. Prav tako je nudila tudi strokovno pomoč pri posameznih pravnih in postopkovnih vprašanjih, z namenom poenotenja praks posebnih natečajnih komisij. Še zlasti je člane Uradniškega sveta, kot predsednike posebnih natečajnih komisij, opozarjala na potrebo po ustrezni obrazložitvi ocen vseh elementov Standardov strokovne usposobljenosti v izdanih sklepih, z namenom zagotavljanja učinkovitega pravnega varstva kandidatom.

Strokovna služba je v uvedenih inšpekcijskih postopkih pripravila tudi vsa potrebna pojasnila in gradivo. Pripravila je tudi odgovore na tožbe in pripravljalne vloge v posameznih upravnih sporih zoper odločitve posebnih natečajnih komisij ter odgovore v postopku izdaje začasne odredbe, kjer je posebno natečajno komisijo tudi zastopala na glavni obravnavi.

V letu 2023 je pripravila vsa potrebna gradiva za redne in dopisne seje Uradniškega sveta, med drugim tudi gradiva za obravnavo ter sprejem sprememb Standardov strokovne usposobljenosti in Poslovnika o delu posebnih natečajnih komisij. Ob tem je pripravila tudi vzorec nove objave posebnega javnega natečaja. Za namen izvajanja testiranja vodstvenega potenciala je izvedla evidenčni postopek za izbiro zunanjega izvajalca in potrebne aktivnosti za sklenitev pogodbe o izvajanju storitev testiranja.

Za potrebe obveščanja javnosti o delu Uradniškega sveta in njegovih posebnih natečajnih komisij je strokovna služba v sodelovanju s Službo za odnose z javnostmi Ministrstva za javno upravo pripravljala odgovore na novinarska vprašanja o poteku posebnih natečajnih postopkov. V letu 2023 je zaznala izrazito povečanje zanimanja medijev za izvedbo postopkov izbire najvišjih uradnikov na položaju, zlasti postopkov izbire glavnega inšpektorja Inšpektorata Republike Slovenije za delo, generalnega direktorja Policije in direktorja Urada Vlade Republike Slovenije za narodnosti. Zaznala pa je tudi porast zahtev za dostop do informacij javnega značaja.

Strokovna služba je skrbela tudi za vpoglede v gradivo izbirnega postopka in vloge izbranih kandidatov ter urejala spletno stran Uradniškega sveta, kjer je ažurno objavljala aktualne sestave posebnih natečajnih komisij in spremembe sprejetih Standardov strokovne usposobljenosti in Poslovnika.

1. **Statistični podatki**

V letu 2023 se je Uradniški svet sestal na enajstih rednih sejah ter treh dopisnih sejah. Podanih je bilo 52 predlogov za začetek postopka posebnega javnega natečaja in imenovanih 48 posebnih natečajnih komisij. V navedenem letu pa je bilo poleg navedenih podanih tudi 25 predlogov za ponovitev postopka posebnega javnega natečaja. Od tega je bilo 12 predlogov podanih, ker se v predhodno izvedenem postopku posebnega javnega natečaja ni prijavil noben kandidat, ki bi izpolnjeval natečajne pogoje, oziroma posebna natečajna komisija med prijavljenimi kandidati nobenega ni prepoznala kot primernega, medtem ko je bilo 11[[4]](#footnote-4) predlogov podanih, ker je funkcionar ocenil, da noben izmed kandidatov s predloženega seznama ni primeren za položaj.

Izvedenih je bilo tudi 120 sej posebnih natečajnih komisij.

Iz statističnega prikaza, ki je priloga tega Poročila o delu Uradniškega sveta, izhaja, da se je na posebne javne natečaje v letu 2023 prijavilo 185 kandidatov, od tega 42 % žensk in 58 % moških. V izbirni postopek je bilo uvrščenih 124 kandidatov[[5]](#footnote-5), in sicer 46 % žensk in 54 % moških. Izmed kandidatov, ki so bili uvrščeni v izbiri postopek, jih je bilo 66 % ocenjenih kot primernih za razpisana položajna delovna mesta, za katero so kandidirali, med njimi je bilo kot primernih ocenjenih kar 70 % vseh žensk, ki so bile uvrščene v izbirni postopek in 63 % vseh moških.

Andrej VERHOVNIK MAROVŠEK

predsednik Uradniškega sveta

**PRILOGA:**

* Statistični prikaz prijavljenih kandidatov na posebne javne natečaje v pristojnosti Uradniškega sveta v letu 2023

**PRILOGA – STATISTIČNI PRIKAZ PRIJAVLJENIH KANDIDATOV NA JAVNE NATEČAJE V PRISTOJNOSTI URADNIŠKEGA SVETA V LETU 2023**

Na 75 posebnih javnih natečajev objavljenih v letu 2023, se je skupno prijavilo 185 kandidatov, od tega 77 žensk in 108 moških.

**Grafikon 1: Razmerje po spolu med vsemi prijavljenimi kandidati**

Vir: Podatki Ministrstva za javno upravo

Od 185 prijavljenih kandidatov je bilo 124 kandidatov uvrščenih v izbirni postopek, pri čemer je bilo 82 kandidatov primernih za razpisani položaj, 42 pa neprimernih. Zaradi neizpolnjevanja pogojev 9 kandidatov ni bilo uvrščenih v izbirni postopek, 52 kandidatov pa v izbirnem postopku ni sodelovalo[[6]](#footnote-6).

**Grafikon 2: Razmerje med primernimi in neprimernimi kandidati**

Vir: Podatki Ministrstva za javno upravo

Izmed 57 žensk, ki so bile uvrščene v izbirni postopek, je bilo primernih 40, oziroma 70 % vseh žensk. Izmed 67 moških, ki so bili uvrščeni v izbirni postopek, pa je bilo primernih 42, oziroma 63 % vseh moških.

**Grafikon 3 in 4: Razmerje med vsemi prijavljenimi kandidati po spolu in oceni**

Vir: Podatki Ministrstva za javno upravo

Vir: Podatki Ministrstva za javno upravo

Med vsemi prijavljenimi kandidati prevladujejo kandidati stari nad 55 let (27 % vseh kandidatov), sledijo kandidati stari od 45 do 49 let (25 % vseh kandidatov), nato pa kandidati stari od 35 do 44 let (23 % vseh kandidatov).

**Grafikon 5 in 6: Razmerje med vsemi prijavljenimi kandidati glede na starost**

Vir: Podatki Ministrstva za javno upravo

Vir: Podatki Ministrstva za javno upravo

Med **primernimi kandidati** prevladujejo kandidati stari med 45 in 49 let (33 % vseh primernih kandidatov), sledijo pa kandidati stari med 35 in 44 let (28 % vseh primernih kandidatov).

**Grafikon 7 in 8: Primerni kandidati glede na starost**

Vir: Podatki Ministrstva za javno upravo

Vir: Podatki Ministrstva za javno upravo

Med **neprimernimi kandidati** ni večjih odstopanj, največ je neprimernih kandidatov starih med 45 in 49 let ter kandidatov starih nad 55 let.

**Grafikon 9 in 10: Neprimerni kandidati po starosti**

Vir: Podatki Ministrstva za javno upravo

Vir: Podatki Ministrstva za javno upravo

Med **vsemi prijavljenimi kandidati** je bilo 44 % kandidatov zaposlenih v organu, ki je razpisal posebni javni natečaj, 10 % kandidatov, ki so bili v času prijave zaposleni drugje v državni upravi in 46 % kandidatov, ki so bili zaposleni izven državne uprave.

**Grafikon 11: Razmerje med prijavljenimi kandidati glede na zaposlitev pred kandidaturo**

Vir: Podatki Ministrstva za javno upravo

Med **vsemi primernimi kandidati** je bilo 80 % kandidatov, ki so bili zaposlenih v organu, ki je razpisal posebni javni natečaj, 6 % kandidatov, ki so bili v času prijave zaposleni drugje v državni upravi in 13 % kandidatov, ki so bili zaposleni izven državne uprave.

**Grafikon 12: Razmerje med primernimi kandidati glede na zaposlitev pred kandidaturo**

Vir: Podatki Ministrstva za javno upravo

1. In sicer generalnih direktorjev, generalnih sekretarjev, predstojnikov organov v sestavi ministrstev, predstojnikov vladnih služb, načelnikov upravnih enot in direktorjev agencij, kadar tako določa Zakon o javnih agencijah oziroma drug posebni zakon. [↑](#footnote-ref-1)
2. Zlasti glede na leti 2022 in 2021. [↑](#footnote-ref-2)
3. Uradni list RS, št. [33/91-I](https://www.uradni-list.si/glasilo-uradni-list-rs/vsebina/1991-01-1409), [42/97](https://www.uradni-list.si/glasilo-uradni-list-rs/vsebina/1997-01-2341) – UZS68, [66/00](https://www.uradni-list.si/glasilo-uradni-list-rs/vsebina/2000-01-3052) – UZ80, [24/03](https://www.uradni-list.si/glasilo-uradni-list-rs/vsebina/2003-01-0899) – UZ3a, 47, 68, [69/04](https://www.uradni-list.si/glasilo-uradni-list-rs/vsebina/2004-01-3088) – UZ14, [69/04](https://www.uradni-list.si/glasilo-uradni-list-rs/vsebina/2004-01-3090) – UZ43, [69/04](https://www.uradni-list.si/glasilo-uradni-list-rs/vsebina/2004-01-3092) – UZ50, [68/06](https://www.uradni-list.si/glasilo-uradni-list-rs/vsebina/2006-01-2951) – UZ121,140,143, [47/13](https://www.uradni-list.si/glasilo-uradni-list-rs/vsebina/2013-01-1777) – UZ148, [47/13](https://www.uradni-list.si/glasilo-uradni-list-rs/vsebina/2013-01-1779) – UZ90,97,99, [75/16](https://www.uradni-list.si/glasilo-uradni-list-rs/vsebina/2016-01-3208) – UZ70a in [92/21](https://www.uradni-list.si/glasilo-uradni-list-rs/vsebina/2021-01-1970) – UZ62a [↑](#footnote-ref-3)
4. Dva predloga za ponovitev izvedbe posebnega javnega natečaja sta bila objavljena v letu 2024 in tako nista del statistike za leto 2023. [↑](#footnote-ref-4)
5. To so kandidati, ki so se prijavili v roku in so izpolnjevali natečajne pogoje za razpisano položajno delovno mesto. [↑](#footnote-ref-5)
6. Za podrobnejše pojasnilo glej str. 4 in 5 tega poročila. [↑](#footnote-ref-6)